《八月廿七风雨大浸》
宋代·释居简

左扼飞廉吭，右拊巽二背。
谓云如何其，坐使六鷁退。
亦有司雨工，馽发击单于。
不卷油然云，自欲干剪屠。
乡来不鸣条，块亦不曾破。
卿云千点明，华月半天堕。
衮衣徂东山，拔木仍偃禾。
至今东山诗，千载犹咏歌。
悠然启金縢，风反雨亦止。
是中果何书，顷刻变天纪。
流言久弗作，狐亦不复疑。
至诚动真宰，风雨胡不知。
风雨不我以，我稼已堕水。
不知十日淫，滴碎田父心。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。